Tabelul 1 de mai jos oferă o prezentare generală a acestor statistici, pentru care primul an de referință pentru colectarea datelor a fost 2008.

În plus, în domeniile statisticilor colectate în temeiul articolelor 4-7 din Regulamentul (CE) nr. 862/2007, noile nevoi de politică referitoare la date suplimentare neprevăzute în legislația actuală au fost tratate pe baze pur voluntare. Totuși, această abordare nu este întotdeauna eficientă. În acest domeniu al protecției internaționale și al migrației gestionate, cooperarea statistică în cadrul Comisiei, cu alte organisme ale UE (de exemplu, Biroul European de Sprijin pentru Azil, Agenția Europeană pentru Poliția de Frontieră și Garda de Coastă – Frontex sau Agenția pentru Drepturi Fundamentale a Uniunii Europene) și cu statele membre a condus la revizuirea orientărilor privind datele colectate în temeiul regulamentului. Îmbunătățirile de ordin metodologic menționate mai sus au sporit claritatea definițiilor și a conceptelor statistice. Cele mai recente trei directive în materie de migrație legală (și anume, Directiva privind lucrătorii sezonieri, Directiva privind transferurile în cadrul aceleiași companii și Directiva privind studenții și cercetătorii) și nevoile de politică crescânde de statistici suplimentare privind migrația și azilul au fost incluse în orientarea metodologică privind colectarea de date privind azilul, aplicarea legislației din domeniul imigrației și permisele de ședere. De asemenea, a fost examinată relevanța datelor. În consecință, metadatele naționale raportate de statele membre sunt difuzate pe site-ul Eurostat, alături de date, după validarea metadatelor și a datelor.

De la raportul din 2015, caracterul complet și disponibilitatea datelor s-au îmbunătățit în continuare pentru toate colectările de date. Îmbunătățirile generale ale calității datelor au contribuit la creșterea exactității, a coerenței și a comparabilității datelor, per ansamblu. Statele membre au îmbunătățit sursele de date subiacente și instrumentele statistice utilizate pentru elaborarea datelor, sporind astfel acuratețea, acoperirea și actualitatea datelor furnizate Comisiei.

Statisticile privind migrația se numără printre cele mai consultate statistici europene. Secțiunea privind populația de pe site-ul Eurostat prezintă indicatorii disponibili, cadrul de reglementare și metodele de colectare a datelor. Din anul 2016, aceasta a fost în vârful clasamentului secțiunilor tematice de pe site. Interesul utilizatorilor cu privire la datele referitoare la migrație, la populația în funcție de cetățenie și țara de naștere și la dobândirea cetățeniei a crescut constant în perioada 2015-2017. În această perioadă, utilizarea acestor date a crescut cu 47 %. Pagina cu statistici privind migrația și populația de migranți a înregistrat aproape aceeași creștere relativă (46 %). Din 2016, aceasta s-a consacrat drept cea mai vizitată pagină din secțiunea de tip wiki – „Statistics Explained” (Statistici explicate) a site-ului Eurostat. Aceste rezultate confirmă relevanța datelor pentru utilizatori.

5.2.Acuratețe

De la raportul din 2015, s-au înregistrat îmbunătățiri suplimentare în ceea ce privește acuratețea datelor furnizate de statele membre. Acest lucru se datorează mai multor motive. Statele membre continuă să introducă sisteme administrative mai integrate și mai cuprinzătoare, care utilizează mijloace informatice și metode de comunicare moderne. Noile sisteme răspund mai bine cerințelor metodologice și tehnice aferente colectărilor de date ale Eurostat. Statele membre au informat în permanență Eurostat cu privire la schimbările în curs ale sistemelor administrative și au solicitat consiliere și confirmare că datele ar îndeplini cerințele regulamentului.

Eurostat colectează metadate, în special informații legate de exactitatea datelor, care indică, printre alte aspecte, sursele datelor și procedurile, eventualele estimări sau procese de modelare care sunt aplicate datelor, precum și posibilele efecte ale acestora asupra gradului de conformitate cu definițiile din regulament. În plus, chestionarele speciale privind calitatea colectează informații mai specifice cu privire la calitatea datelor.

De la raportul din 2015 și până în prezent, s-au înregistrat în continuare reduceri ale volumului de date incomplete sau indisponibile. O serie de autorități naționale și-au îmbunătățit practicile pentru a se asigura că în cursul procedurilor administrative legate de imigrație și de protecția internațională sunt colectate datele necesare și și-au îmbunătățit sistemele informatice astfel încât aceste date să poată fi ușor de obținut în scopuri statistice.

În sfârșit, Eurostat participă la grupul de experți privind statisticile referitoare la refugiați și la persoanele strămutate în interiorul țării. Activitatea acestui grup a condus la recomandările internaționale privind statisticile referitoare la refugiați aprobate de Organizația Națiunilor Unite. Aceste recomandări au stabilit standardele globale pentru elaborarea de statistici privind protecția internațională. De exemplu, recomandările solicită eliminarea lacunelor și elaborarea de standarde adecvate referitoare la statisticile privind copiii strămutați forțat și minorii neînsoțiți.

În pofida îmbunătățirilor, persistă probleme specifice legate de acuratețe în ceea ce privește datele colectate în temeiul articolului 3. Aceste probleme se referă atât la subacoperire (și anume, persoanele nu își înregistrează rezidența), cât și la supraacoperire (și anume, persoanele nu solicită scoaterea din evidențe, întrucât nu există nicio obligație sau stimulent pentru a face acest lucru). Schimbul de date privind migrația facilitat de Eurostat contribuie la soluționarea acestor probleme (a se vedea secțiunea 5.5.1).

5.3.Actualitatea și punctualitatea

În funcție de tipul de date în cauză, termenul-limită pentru furnizarea datelor este între 2 luni și 12 luni de la data de referință sau de la sfârșitul perioadei de referință.

De la raportul din 2015 și până în prezent, s-a observat o îmbunătățire a punctualității datelor furnizate. Introducerea procedurilor de extracție automată la nivel național și a monitorizării regulate de către Eurostat a condus la furnizarea cu punctualitate a datelor. Mai rămân unele probleme, dar acestea sunt cazuri nerecurente, de exemplu perturbări izolate cauzate de lipsa de personal sau de defecțiuni ale sistemului informatic.

Datorită furnizării mai din timp a unor date mai complete în temeiul regulamentului, Eurostat a fost în măsură să asigure o actualitate și o punctualitate mai bune în procesul său de prelucrare și diseminare a datelor. Perioada dintre primirea datelor de către Eurostat și publicarea pe site-ul Eurostat a datelor validate s-a redus în continuare de la raportul din 2015. În plus, introducerea unor proceduri de validare internă automată, cu raportarea erorilor către furnizorii naționali de date, a redus și mai mult timpul de prelucrare.

5.4.Accesibilitate

Datele (și metadatele) privind migrația pentru toate cele patru domenii (migrație efective ale populației, dobândirea cetățeniei; azil; aplicarea legislației în domeniul imigrației; permise de ședere) sunt disponibile gratuit pe site-ul Eurostat la categoriile „Population (Demography, migration and projections)”[Populație (demografie, migrație și previziuni)] și „Asylum and managed migration” (Azil și gestionarea migrației). Mai mult, aceste date sunt incluse în compendii precum „Statistics Explained” (Statistici explicate) și „Key figures on Europe” (Cifre esențiale despre Europa) de pe site-ul Eurostat. De la raportul din 2015 și până în prezent, Eurostat a utilizat mai mult articolele „Statistics Explained” (Statistici explicate), oferind mai multe informații cu privire la statistici, la tendințe și la interpretarea acestora. Aceste articole sunt redactate și actualizate în mod regulat pentru toate datele colectate în temeiul regulamentului.

5.5.Comparabilitate și coerență

5.5.1.Definiții

Problemele legate de aplicarea în statele membre a specificităților definițiilor pentru statisticile privind migrația și obținerea cetățeniei vizate la articolul 3 din regulament continuă să fie printre cele mai greu de soluționat. Cele mai mari diferențe între sistemele naționale apar în cazul acestor date, din cauza varietății surselor de date utilizate de statele membre. Se depun eforturi pentru a se depăși problemele rămase. De exemplu, două state membre nu au putut să utilizeze criteriul de 12 luni pentru definirea fluxurilor de emigrație, întrucât pentru unele state membre de reședință viitoare a fost folosit un criteriu de 6 luni pentru definirea fluxurilor de imigrație; un stat membru se află în continuare în imposibilitatea de a utiliza criteriul reședinței pe teritoriul național pentru obținerea cetățeniei, întrucât statul membru respectiv include cetățenia acordată persoanelor care nu locuiesc în statul membru respectiv.

Statisticile prevăzute la articolul 3 din regulament prezintă în continuare un grad ridicat de coerență și comparabilitate cu culegerile de date demografice vizate de Regulamentul (UE) nr. 1260/2013, ca urmare a unui acord încheiat cu statele membre în vederea aplicării acelorași definiții ale vârstei și defalcări pe vârste, precum și cu privire la definirea cifrelor agregate la nivelul UE. Definițiile, metodele și sursele de date au putut fi îmbunătățite datorită alimentării utile cu date în urma recensământului populației și al locuințelor din UE din 2011, precum și datorită utilizării datelor statistice „în oglindă”: Eurostat oferă statelor membre un instrument pentru schimbul de date privind migrația (emigrația și imigrația). De asemenea, astfel de schimburi contribuie semnificativ la reducerea problemelor legate de înregistrare și de scoaterea din evidențe (a se vedea, de asemenea, secțiunea 5.2).

Orientările metodologice menționate în secțiunea 4 rămân valabile pentru colectarea datelor în temeiul articolelor 4-7. Aceste orientări sunt îmbunătățite mereu pentru a se oferi îndrumări mai precise și mai clare cu privire la definițiile și conceptele pentru colectarea de date privind azilul, permisele de ședere și aplicarea legislației din domeniul imigrației. De asemenea, orientările țin cont de cele mai recente inovații din legislația europeană (a se vedea secțiunea 3 din prezentul raport și raportul din 2015). Un alt domeniu de activitate la nivel internațional este elaborarea recomandărilor internaționale privind statisticile referitoare la refugiați (a se vedea secțiunea 5.2).

5.5.2.Surse de date

De la raportul din 2015 și până în prezent și în ceea ce privește articolul 3, statele membre au îmbunătățit calitatea statisticilor transmise către Eurostat prin dezvoltarea metodologiilor lor naționale de estimare și prin utilizarea unor surse suplimentare de date administrative în estimările lor. În special, unele state membre recurg la fluxurile în oglindă raportate de țările partenere pentru a soluționa erorile de acoperire cauzate de tendința cetățenilor de a nu solicita înregistrarea sau scoaterea din evidențe. Acest lucru a contribuit la reducerea subestimării fluxurilor migratorii și a dublei contabilizări a unei părți din efectivele populației. Eurostat a monitorizat această activitate prin angajarea în discuții aprofundate cu institutele naționale de statistică și cu alte autorități naționale, precum și prin sprijinirea statelor membre în cadrul schimbului de date. Aspectele legate de protecția datelor cu caracter personal și de diferențele dintre legislațiile naționale au înregistrat progrese în acest domeniu foarte dificil. În același timp, libertatea de circulație în cadrul UE, combinată cu aspecte legate de protecția datelor cu caracter personal, a impus limitări stricte privind îmbunătățirea în continuare a calității statisticilor privind migrația, în special în ceea ce privește cetățenii UE.